b'\n_START_ARTICLE_\nHi\xc5\xa1a Albrechta D\xc3\xbcrerja\n_START_SECTION_\nHi\xc5\xa1a\n_START_PARAGRAPH_\nNajstarej\xc5\xa1i tram v hi\xc5\xa1i na vogalu nekdanje Zisselgasse na trgu pred Tierg\xc3\xa4rtner Tor je dendrokronolo\xc5\xa1ko datiran v leto 1418, kar ka\xc5\xbee na postavitev zgradbe okoli leta 1420. Hi\xc5\xa1a ima \xc5\xa1tiri eta\xc5\xbee, od tega sta spodnji dve sezidani iz pe\xc5\xa1\xc4\x8denjaka, zgornji dve pa sta zgrajeni po sistemu predal\xc4\x8dne lesene gradnje (Fachwerk). \xc4\x8copasta streha nosi mansardo, obrnjeno na uli\xc4\x8dno stran. V 19. stoletju je bila rekonstruirana, saj so domnevali, verjetno napa\xc4\x8dno, da je bila tukaj D\xc3\xbcrerjeva delavnica._NEWLINE_Leta 1501 jo je pridobil trgovec in astronom Bernard Walther. Sedanja oblika hi\xc5\xa1e sega v zgornjih nadstropjih, stre\xc5\xa1ni povr\xc5\xa1ini in predvsem zaradi njene rekonstrukcije v ta \xc4\x8das. Walther je moral na mestno stran ju\xc5\xbenega zatrepa namestiti ve\xc4\x8d manj\xc5\xa1ih oken za astronomska opazovanja. V n\xc3\xbcrnber\xc5\xa1kem mestnem arhivu je pogodba s sosedi, s katero so prepovedali nova okna proti sosednji strehi. Uporaba hi\xc5\xa1e kot astronomskega observatorija je razvidna iz zgodovinskih upodobitev._NEWLINE_Leta 1509 je Walther z nakupno pogodbo hi\xc5\xa1o za 275 goldinarjev prodal dru\xc5\xbeini Albrechta D\xc3\xbcrerja. Kljub temu da je od takrat \xc5\xa1e vsaj 24-krat zamenjala lastnika (leta 1791 je v njej na primer \xc5\xbeivel tesar), je ostala v splo\xc5\xa1ni zavesti kot D\xc3\xbcrerjeva hi\xc5\xa1a. Joachim von Sandrart, pomemben baro\xc4\x8dni slikar in D\xc3\xbcrerjev ob\xc4\x8dudovalec, ustanovitelj N\xc3\xbcrnber\xc5\xa1ke akademije (Akademie der Bildenden K\xc3\xbcnste N\xc3\xbcrnberg) ter avtor prve nem\xc5\xa1ke Zgodovine umetnosti (1675) je v poglavju o D\xc3\xbcrerju opisal njeno lokacijo tako dobro, da jo je lahko na\xc5\xa1el vsakdo. Leta 1828 je ob proslavi 300. obletnice D\xc3\xbcrerjeve smrti mesto N\xc3\xbcrnberg v leta 1826 pridobljeni hi\xc5\xa1i uredilo spominsko sobo. Ob 400. obletnici umetnikovega rojstva (1871) sta bila uporaba in vzdr\xc5\xbeevanje hi\xc5\xa1e prenesena na Zdru\xc5\xbeenje hi\xc5\xa1e Albrechta D\xc3\xbcrerja (Albrecht-D\xc3\xbcrer-Haus-Verein), ki jo od takrat vodi kot spomenik in muzej._NEWLINE_Hi\xc5\xa1a je kljub hudim po\xc5\xa1kodbam pre\xc5\xbeivela skoraj popolno uni\xc4\x8denje starega mestnega jedra N\xc3\xbcrnberga ob koncu druge svetovne vojne. \xc5\xa0e pred velikimi mestnimi cerkvami, mestno hi\xc5\xa1o in mestno knji\xc5\xbenico je bila ponovno odprta za javnost leta 1949. Na veliki razstavi v po\xc4\x8dastitev 500. obletnice rojstva je dobila leta 1971 sodoben prizidek. Njena osrednja to\xc4\x8dka je velik razstavni prostor, ki je bil spremenjen 1996/98 v dvorano za projekcije. _NEWLINE_Zdaj je hi\xc5\xa1a v zelo dobrem stanju predvsem zaradi ob\xc5\xa1irnih sanacijskih posegov v 1990. letih.\n_START_SECTION_\nLokacija\n_START_PARAGRAPH_\nHi\xc5\xa1a Albrechta D\xc3\xbcrerja je v bli\xc5\xbeini cesarskega gradu, na ulici Albrechta D\xc3\xbcrerja 39 (Albrecht-D\xc3\xbcrer-Stra\xc3\x9fe 39). Stoji na Tierg\xc3\xa4rtnertorplatz, ki s svojimi ohranjenimi stavbami spada med najlep\xc5\xa1e dele starega mesta. Prostor zato pogosto imenujejo D\xc3\xbcrerplatz, \xc4\x8deprav je kraj s tem imenom ju\xc5\xbeneje v smeri svetega Sebalda ob D\xc3\xbcrerjevi \xc5\xbeupnijski cerkvi.\n_START_SECTION_\nMuzej\n_START_PARAGRAPH_\nD\xc3\xbcrerjeva hi\xc5\xa1a je v celoti edinstven muzej in spomin na enega najpomembnej\xc5\xa1ih likovnih umetnikov zgodnje moderne umetnostne zgodovine._NEWLINE_Nad veliko dvorano v pritli\xc4\x8dju so v prvem nadstropju bolj ali manj izvirna kuhinja in dve tako imenovani Wandererzimmer \xe2\x80\x93 dnevni sobi iz leta 1870, navdihnjeni s historicisti\xc4\x8dno-neogotskim slogom Friedricha Wandererja in zna\xc4\x8dilnim poznosrednjeve\xc5\xa1kim zaporedjem stopni\xc5\xa1\xc4\x8d ter sob. Najve\xc4\x8dji prostor v hi\xc5\xa1i je v drugem nadstropju. Zaradi svoje velikosti in severne osvetlitve bi bila lahko to D\xc3\xbcrerjeva delavnica. V njej so razstavljeni orodje in material ter oprema za tiskanje, kot so bili v uporabi v njegovem \xc4\x8dasu. V prostoru nasproti glavnega je prikazan tudi postopek tiskanja \xe2\x80\x93 lesorez in bakrene gravure._NEWLINE_Zaradi dolge zgodovine hi\xc5\xa1e kot muzeja in spomenika sta o posmrtnem \xc5\xbeivljenju Albrechta D\xc3\xbcrerja v umetnosti in kulturni zgodovini v poznej\xc5\xa1ih stoletjih nastali posebna zbirka in tema razstave. V galerijskem prostoru na podstre\xc5\xa1ju na\xc4\x8drtujejo v bli\xc5\xbenji prihodnosti razstaviti kopije pomembnih D\xc3\xbcrerjevih del, tudi z originali. Hi\xc5\xa1a je predvsem kraj, kjer je mogo\xc4\x8de prikazati bogato bero grafi\xc4\x8dne likovne umetnosti._NEWLINE_Hi\xc5\xa1a je prav tako preurejena v muzej z obse\xc5\xbenimi informacijskimi tablami, demonstracijo tiskarskih tehnik, avdio vodenjem, pa tudi "Agnes-D\xc3\xbcrer" \xe2\x80\x93 vodenimi ogledi v zgodovinskih kostumih. Poleg tega je hi\xc5\xa1a osrednji objekt leta 2004 vzpostavljene D\xc3\xbcrerjeve poti v obliki avdio vodnika po zgodovinskem mestu oziroma sprehoda po D\xc3\xbcrerjevih stopinjah.\n_START_SECTION_\nUpravljanje\n_START_PARAGRAPH_\nOd 1. avgusta 2009 je umetnostni zgodovinar Thomas Schauerte nov direktor D\xc3\xbcrerjeve hi\xc5\xa1e in zbirke tiskovin in risb.'